**Tisztelt Sportszervezetek!**

**Tisztelt Pályázók!**

Az alábbi dokumentumban ismételten összefoglaltuk a 2025/26 évadhoz tartozó sportfejlesztési program benyújtásához szükséges Rendelkezési Nyilvántartással, Ügyfélkapuval és tanúsítvánnyal kapcsolatos ügyintézés főbb lépéseit. Felhívjuk figyelmüket, hogy a sportfejlesztési programok benyújtásának határideje február utolsó napja, ami jogvesztő határidő ezért kérünk mindenkit, hogy a szükséges ügyintézési folyamatot ennek ismeretében tervezze meg.

**Rendelkezési Nyilvántartás (RNY)**

A 2025/26 évadtól kezdődően a sportszervezetek által meghatalmazott ügyintéző személyes authentikáció és ügyfélkapus azonosítás után csak akkor fér hozzá az EKR rendszerben a sportszervezet pályázati felületéhez, ha a Rendelkezési Nyilvántartásban a „107/2011. (VI.30.) Korm.rendelet szerinti teljeskörű TAO eljárás ügyleti képviselete” megnevezésű ügytípusra meghatalmazással rendelkezik.

A gazdasági társaságként bejegyzett sportszervezetek (Kft, Zrt, stb.) esetén a cégjegyzékben szereplő hivatalos képviselő ügyfélkapus azonosítás után a rendelkezes.gov.hu felületen elektronikusan is tud meghatalmazást adni az RNY-ben elérhető ügytípusokban. Fontos, hogy ezt kizárólag a hivatalos képviselő tudja megtenni a saját ügyfélkapus azonosítása után, az RNY-ben adminisztrációra nem adható meghatalmazás más személy részére. A folyamat egyszerűsíthető úgy, hogy a meghatalmazott személy előzetesen igényelhet meghatalmazást saját magának, amelyet a sportszervezet hivatalos képviselője utólag jóváhagyhat, visszaigazolhat.

Civil szervezeti formában (egyesület) működő sportszervezetek esetén az eltérő nyilvántartás és jogszabályi környezet miatt ez az ügyintézés kormányablakban/okmányirodában csak személyes megjelenéssel végezhető el. Amennyiben a sportszervezet törvényes képviselője nem tud személyesen megjelenni meghatalmazást kell adnia egy általa kijelölt személynek, hogy helyette eljárjon. A tájékoztató végén található az ehhez szükséges meghatalmazás minta.

A Rendelkezési Nyilvántartáson felül a kérelmek beküldéséhez továbbra is szükség lesz elektronikus aláírásra (2025/26. évadtól kizárólag Microsec tanúsítvánnyal), viszont a Rendelkezési Nyilvántartásban szereplő személyek ezentúl tanúsítvány nélkül is hozzáférhetnek és szerkeszthetik a sportszervezet sportfejlesztési programját. A beküldő személy részére viszont szükséges az RNY nyilvántartásban a rendelkezés megtétele és érvényes tanúsítvánnyal is rendelkeznie kell.

Fontos, hogy a személyi változásokat (tisztségviselő változás, elnök személyének változása stb.) a Rendelkezési Nyilvántartásban is szükséges átvezetni, a korábbi rendelkezéseket vissza kell vonni és az újakat kiadni.

Az okmányirodai személyes ügyintézéshez az alábbi dokumentumok szükségesek:

* sportszervezet törvényes képviselőjének eredeti aláírási címpéldánya;
* sportszervezet alapító okirata;
* az ügyben eljáró személy eredeti személyi igazolványa és eredeti lakcímkártyája;
* a rendelkezéssel érintett személyek (a sportfejlesztési programot szerkesztő és beadó személyek) 4T adatai (Viselt név, Születési név, Anyja születési neve, Születési hely, Születési idő);
* amennyiben nem a törvényes képviselő jár el az okmányirodában, akkor a helyette eljáró személy részére adott meghatalmazás;
* javasoljuk, hogy egy 30 napnál nem régebbi törvényszéki kivonatot is vigyenek magukkal.

Az eljárás képernyőképekkel kiegészített részletes leírása az EKR felület „Értesítések” menüpontjának 2025.01.09-i bejegyzéséből érhető el.

Felhívjuk figyelmüket, hogy a kormányablakban történő ügyintézés során a szervezeti kapcsolattartási rendelkezést mindenképpen ellenőrizzék, hogy az elektronikus kapcsolattartásra szolgáló elérhetőségnél a cégkapu tárhely cím be legyen jelentve! A "Szervezeti kapcsolattartás" rendelkezésen az ""Elektronikus kapcsolattartásra szolgáló elérhetőség" résznél látszódnia kell a "Cégkapu tárhely cím"-nél az adószám első nyolc karakterének.

**DÁP/Ügyfélkapu+**

Az Ügyfélkapu 2025. január 15-én megszűnt, ezzel a bejelentkezési, hitelesítési folyamat átalakult. 2025. január 16-tól a kétfaktoros, biztonságosabb belépést biztosító Ügyfélkapu+-on vagy a Digitális Állampolgárság Program (DÁP) alkalmazáson keresztül lehet az EKR felületet is elérni.

A két szolgáltatást a régi ügyfélkapu felületre belépés után a megjelenő online felületen lehet igényelni, illetve beállítani.

A folyamathoz segítséget a 1818-as telefonszámon lehet igénybe venni.

**Microsec tanúsítvány**

A sportfejlesztési programok hiteles beküldéséhez továbbra is szükség lesz elektronikus aláírásra, ezt biztosítja a Microsec tanúsítvány. A 2025/26 évad programját csak az új Microsec tanúsítvánnyal lehet beküldeni, ezzel együtt ez a tanúsítvány használható a korábbi évadok SFP programjaihoz is. Az előző Netlock tanúsítványok a 2025/26 évadban már nem használhatók, de lejáratukig a korábbi évadokban továbbra is használhatók maradnak.

A Microsec tanúsítványigénylésre kétféle módon kerülhet sor:

1. A **legegyszerűbb és leggyorsabb, ha a TAO kérelmi felületen a tanúsítványkezelés menüpontba belépve elindítják a MICROSEC tanúsítványigénylést ÉS a videóazonosítást** választják.

2. A másik lehetőség, ha a korábbi EKR értesítésekben meghirdetett időpontokban és helyszínen **személyesen jelennek meg**. Fontos, hogy akinek már volt sikeres videós azonosítása, annak nem szükséges személyesen megjelennie. A személyes ügyintézés során, kérjük az alábbiakat vegyék figyelembe:

* Lehetőség szerint **indítsák el a TAO kérelmi felületen a tanúsítványkezelés menüpontba belépve a MICROSEC tanúsítványigénylést (adatlap kitöltése, igénylés benyújtása)**
* A személyes azonosításhoz szükséges lapot nyomtassák ki és **előre töltsék ki** (**de majd csak helyben a MICROSEC kollégái előtt írják alá**), így rövidül az ügyintézési idő.
* Aki nem tölti ki előre, annak helyben lesz rá lehetősége, de az adatlapot kinyomtatva hozzák magukkal.
* Aki már beadta az igénylést és megkapta a hozzá kapcsolódó szolgáltatási szerződést, de nem jogosult azt aláírni (pl. mert nem ő a törvényes képviselő), vagy a szerveztüknél együttes aláírás van, ő hozhatja a megfelelően aláírt (=a jogosult(ak) által aláírt) szerződést is magával, így azt nem kell postázni (**aki igénylő és önálló aláíró is egyben**, **az elég ha csak elfogadja majd az ügyfélportálon, tőlük nem kérjük papír alapon**).
* **Mindenkinél legyen érvényes személyi igazolvány vagy jogosítvány (amelyikkel beadta vagy beadja az igénylést), enélkül személyes megjelenéssel sem lehet az igénylést elindítani vagy befejezni!**
* MICROSEC tanúsítványt csak és kizárólag annak a személynek kell igényelnie, aki a sportfejlesztési programot (vagy támogatási igazolást, hosszabbítási- vagy módosítási kérelmet) be kívánja küldeni, aki csak előkészíti a kérelmeket, azoknak nincs szükségük tanúsítványra.

Önálló meghatalmazás minta

**MEGHATALMAZÁS**

Alulírott <meghatalmazó viselt neve> (születési név: <szül-i név>, szül. idő: <szül. idő>, szül. hely:<szül. hely>, anyja neve: <anyja neve>),

mint a <szervezet neve> (székhely: <székhely címe>, adószám: <szervezet adószáma>) önálló

képviseleti joggal rendelkező képviselője, ezúton

**MEGHATALMAZOM**

<meghatalmazott neve>t (születési név: <szül-i név>, szül. idő: <szül. idő>, szül. hely: <szül. hely>,anyja neve: <anyja neve>), hogy az általam képviselt szervezet nevében a Rendelkezési

Nyilvántartásban történő rendelkezéstétel céljából a szükséges nyilatkozatokat megtegye és a szükséges dokumentumokat az ügyintézőnek bemutassa, illetve átadja.

Kelt: <<hely>>, <<dátum>>

meghatalmazó képviselő aláírása

Előttünk, mint tanúk előtt:

Név: Név:

Személyazonosító okmány Személyazonosító okmány

típusa és száma: típusa és száma:

Lakcím: Lakcím:

Együttes meghatalmazás minta

**EGYÜTTES MEGHATALMAZÁS**

Alulírott <1. meghatalmazó viselt neve> (születési név: <szül-i név>, szül. idő: <szül. idő>, szül. hely:<szül. hely>, anyja neve: <anyja neve>)

és <2. meghatalmazó viselt neve> (születési név: <szül-i név>, szül. idő: <szül. idő>, szül. hely: <szül.hely>, anyja neve: <anyja neve>),

mint a <szervezet neve> (székhely: <székhely címe>, adószám: <szervezet adószáma>) együttes képviseleti joggal rendelkező képviselői, ezúton

**EGYÜTTESEN MEGHATALMAZZUK**

<meghatalmazott neve>t (születési név: <szül-i név>, szül. idő: <szül. idő>, szül. hely: <szül. hely>,anyja neve: <anyja neve>), hogy az általunk képviselt szervezet nevében a Rendelkezési

Nyilvántartásban történő rendelkezéstétel céljából önálló képviseleti jogosultsággal a szükséges nyilatkozatokat megtegye és a szükséges dokumentumokat az ügyintézőnek bemutassa, illetve átadja.

Kelt: <<hely>>, <<dátum>>

1. Meghatalmazó képviselő aláírása 2. Meghatalmazó képviselő aláírása

Előttünk, mint tanúk előtt:

1. Tanú aláírása 2. Tanú aláírása

Név: Név:

Személyazonosító okmány Személyazonosító okmány

típusa és száma: típusa és száma:

Lakcím: Lakcím:

**TAO Pályázati Iroda**

**Támogatás-kezelési Osztály**

